N Á V R H

ZMLUVA O POSKYTNUTÍ FINANČNÝCH PROSTRIEDKOV
zo štátneho rozpočtu na financovanie regionálneho rozvoja
NA ROK 2004

uzavretá medzi

Ministerstvom financií Slovenskej republiky,

Ministerstvom hospodárstva Slovenskej republiky 

a

Mestom Žilina

Článok 1
ZMLUVNÉ STRANY

1.1	Názov:	Ministerstvo financií Slovenskej republiky	
	Sídlo:	Štefanovičova 5, 817 82  Bratislava 15	
	IČO:	151 742	
	Zastúpené:	Ivan Mikloš, podpredseda vlády Slovenskej republiky a minister financií 	
	
(ďalej len “Ministerstvo”)	

1.2	Názov:	Ministerstvo hospodárstva Slovenskej republiky	
	Sídlo:	Mierová 19, 827 15 Bratislava	
	IČO:	686 832	
	Zastúpené:

	Pavol Rusko, podpredseda vlády Slovenskej republiky a minister hospodárstva

(ďalej len “MH SR”)	

a
1.3	Názov:	Mesto Žilina	
	Sídlo:	Námestie obetí komunizmu 1, 01 131 Žilina	
	IČO:	00 321 796	
	Zastúpené:	Ján Slota, primátor	
	Bankové spojenie:	Dexia banka Slovensko a.s., pobočka Žilina	
	Číslo účtu:	0330353001/5600	
	
(ďalej len “Mesto Žilina”)	
1.4	Ministerstvo, MH SR a Mesto Žilina uzatvárajú medzi sebou v zmysle ustanovení § 262 ods. 2 Obchodného zákonníka v znení neskorších predpisov a § 6 ods.3 zákona NR SR č. 303/1995 Z.z. o rozpočtových pravidlách v znení  neskorších predpisov túto zmluvu o  poskytnutí finančných prostriedkov z rozpočtu Slovenskej republiky (ďalej len „Zmluva“). 

Článok 2
PREAMBULA

2.1	Dňa 10.03.2004 schválila Vláda Slovenskej republiky uznesením č. 228  návrh dotácie na regionálny rozvoj Mesta Žilina a zároveň uložila podpredsedovi vlády a ministrovi financií vyčleniť finančné prostriedky pre regionálny rozvoj Mesta Žilina do výšky 2 mld. Sk (slovom: dvemiliardy slovenských korún) (ďalej len „Uznesenie vlády“).

2.2	Zmluvné strany sa dohodli, že Ministerstvo poskytne finančné prostriedky zo štátneho rozpočtu Slovenskej republiky na plnenie povinností vyplývajúcich z Uznesenia vlády na základe zmluvy, ktorá stanoví spôsob poskytnutia rozpočtových prostriedkov zo štátneho rozpočtu. 

Článok 3
PREDMET ZMLUVY

3.1	Predmetom tejto Zmluvy je stanovenie podmienok, na základe ktorých Ministerstvo poskytne Mestu Žilina finančné prostriedky vo forme účelovej dotácie na financovanie regionálneho rozvoja mesta Žilina v roku 2004 v zmysle Prílohy č. 2 tejto Zmluvy, spôsobu, akým bude zo strany MH SR vykonávaná kontrola použitia predmetných finančných prostriedkov a spôsobu, akým bude vykonávaný dozor Ministerstva nad vykonávaním tejto kontroly. 
3.2	Ministerstvo poskytne Mestu Žilina finančné prostriedky na splnenie účelu stanoveného v bode 3.1 tejto Zmluvy, v rozsahu uvedenom v bode 3.3 tejto Zmluvy. Ministerstvo poukáže finančné prostriedky na účet Mesta Žilina uvedený v bode 1.3  tejto Zmluvy.

3.3	Ministerstvo vyčlenilo na účely definované v bode 3.1 tejto Zmluvy zo štátneho rozpočtu Slovenskej republiky sumu 200.000.000,-Sk (slovom: dvestomiliónov slovenských korún). Tieto finančné prostriedky budú použité výlučne na účely uvedené v bode 3.1 Zmluvy.

3.4	Ministerstvo poskytne finančné prostriedky uvedené v bode 3.3 tejto Zmluvy Mestu Žilina na účel špecifikovaný v bode 3.1 tejto Zmluvy v celom rozsahu, t.j. 200.000.000.- Sk (slovom: dvestomiliónov slovenských korún), najneskôr v termíne do 6 pracovných dní od odsúhlasenia Zmluvy vo vláde SR.

Článok 4
PRÁVA A POVINNOSTI ZMLUVNÝCH STRÁN

4.1	Mesto Žilina sa zaväzuje zabezpečiť, aby boli poskytnuté finančné prostriedky vynaložené výlučne v súlade s účelom a predmetom tejto Zmluvy a v súlade so zákonom NR SR č. 303/1995 Z.z. o rozpočtových pravidlách v znení neskorších predpisov.

4.2	Záväzné podmienky používania poskytnutých finančných prostriedkov štátneho rozpočtu sú špecifikované v Prílohe č. 1 tejto Zmluvy, ktorá tvorí jej neoddeliteľnú súčasť.

4.3	V súlade s ustanoveniami § 6 ods. 3 zákona NR SR č. 303/1995 Z.z. o rozpočtových pravidlách v znení neskorších predpisov sa Mesto Žilina zaväzuje viesť poskytnuté finančné prostriedky na samostatnom účte v banke. Výnosy z poskytnutých finančných prostriedkov sú príjmami štátneho rozpočtu a Mesto Žilina ich poukáže na účet Ministerstva č. 7000115512/8180 vedený v Štátnej pokladnici.

4.4	V prípade, že to podmienky štátneho rozpočtu dovolia, budú Mestu Žilina pridelené na rok 2004 ďalšie finančné prostriedky na regionálny rozvoj, a to na základe samostatného písomného a očíslovaného dodatku, ktorý bude tvoriť neoddeliteľnú súčasť tejto Zmluvy, a ktorý bude vecne špecifikovať jednotlivé položky, na ktoré budú finančné prostriedky pridelené a použité.

4.5	Akékoľvek zmeny vo financovaní regionálneho rozvoja podľa tejto Zmluvy budú na základe dohody zmluvných strán uskutočnené formou písomného a očíslovaného dodatku, ktorý bude tvoriť neoddeliteľnú súčasť tejto Zmluvy.

Článok 5
SPÔSOB NAKLADANIA S POSKYTNUTÝMI FINANČNÝMI PROSTRIEDKAMI

5.1	Na hospodárenie s  prostriedkami poskytnutými Mestu Žilina v súlade s touto Zmluvou platia príslušné ustanovenia zákona NR SR č. 303/1995 Z.z. o rozpočtových pravidlách v znení neskorších predpisov, vykonávacie predpisy k citovanému zákonu a príslušné ustanovenia zákona č. 291/2002 Z.z. o Štátnej pokladnici a o zmene a doplnení niektorých zákonov v znení neskorších predpisov, zákon č. 431/2002 Z.z. o účtovníctve v znení neskorších predpisov, zákon č. 523/2003 Z.z. o verejnom obstarávaní a o zmene zákona č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov. 

5.2	Mesto Žilina zodpovedá za účelné a hospodárne využívanie poskytnutých finančných prostriedkov v súlade s podmienkami určenými MH SR a ich riadne vedenie v účtovnej evidencii. Mesto Žilina zodpovedá za vedenie osobitnej analytickej evidencie o príjmoch a výdavkoch poskytnutých finančných prostriedkov.

5.3	Mesto Žilina je povinné kedykoľvek na požiadanie MH SR poskytnúť doklady o čerpaní finančných prostriedkov a preukázať splnenie podmienok stanovených touto Zmluvou, a to najneskôr do 7 pracovných dní od obdržania písomnej požiadavky MH SR. Predmetné doklady je oprávnené vyžiadať i Ministerstvo.

5.4	Poskytnuté finančné prostriedky podľa tejto Zmluvy musia byť zúčtované MH SR najneskôr v termíne a spôsobom určenom Ministerstvom na zúčtovanie finančných prostriedkov štátneho rozpočtu. Súčasťou zúčtovania bude aj vecné vyhodnotenie uskutočnených výdavkov Mestom Žilina. Takéto zúčtovanie sa zaväzuje Mesto Žilina predložiť MH SR na jeho písomné požiadanie a v ním určenom termíne. Za zúčtovanie poskytnutých finančných prostriedkov zodpovedá Mesto Žilina. Finančné zúčtovanie musí byť podložené riadnymi účtovnými dokladmi, ktorých archiváciu zabezpečí Mesto Žilina.

5.5	Finančná kontrola hospodárenia s  prostriedkami poskytnutými v súlade s touto Zmluvou podlieha ustanoveniu § 44 a nasl. zákona NR SR č. 303/1995 Z.z. o rozpočtových pravidlách v znení neskorších predpisov. 

5.6	MH SR má právo a povinnosť vykonávať kontrolu hospodárenia s poskytnutými finančnými prostriedkami podľa tejto Zmluvy. Ministerstvo má právo vykonávať dozor nad vykonávaním kontroly MH SR podľa predchádzajúcej vety, vrátane práva požadovať všetky dokumenty týkajúce sa hospodárenia s poskytnutými finančnými prostriedkami.
Článok 6
ZÁVEREČNÉ USTANOVENIA

6.1	Túto Zmluvu vrátane jej Príloh č.1 a č.2 je možné meniť a dopĺňať len na základe vzájomnej dohody zmluvných strán formou písomných a očíslovaných dodatkov, ktoré budú tvoriť neoddeliteľnú súčasť tejto Zmluvy.

6.2	V prípade akýchkoľvek nejasností alebo nedorozumení sa zmluvné strany zaväzujú prednostne riešiť vzniknuté spory vzájomnou dohodou a až po neúspešných rokovaniach sa obrátia so svojimi nárokmi na vecne a miestne príslušný súd Slovenskej republiky.

6.3	Zmluvné strany sa zaväzujú, že všetky informácie zverené im v súvislosti s plnením predmetu tejto Zmluvy budú považovať za dôverné, budú dodržiavať mlčanlivosť o týchto informáciách a chrániť ich pred zverejnením tretím osobám a nepoužijú ich na iné účely než ako na účely vyplývajúce z plnenia predmetu tejto Zmluvy. Za porušenie tejto zmluvy sa nepovažuje zverejnenie určitej informácie, pokiaľ je takéto zverejnenie vyžadované zákonom alebo na základe zákona.

6.4	Neoddeliteľnú súčasť tejto Zmluvy tvorí Príloha č. 1 k Zmluve - Záväzné podmienky poskytovania finančných prostriedkov zo štátneho rozpočtu na rok 2004 a Príloha č.2 k Zmluve - Účel použitia finančných prostriedkov poskytovaných podľa tejto Zmluvy.

6.5	Táto Zmluva je vyhotovená v šiestich rovnopisoch, z ktorých každá zmluvná strana obdrží po dva rovnopisy.

6.6	Táto Zmluva nadobúda platnosť a účinnosť dňom jej schválenia a podpísania všetkými zmluvnými stranami.

6.7	Zmluvné strany po prečítaní textu tejto Zmluvy zhodne prehlasujú, že zneniu Zmluvy porozumeli a že túto Zmluvu uzatvárajú na základe slobodnej a vážnej vôle, na znak čoho pripájajú pod jej znenie svoje podpisy.

Bratislava, ....................... 2004	Bratislava, ....................... 2004	

________________________________	

_______________________________	
Ministerstvo financií Slovenskej republiky
Ivan Mikloš, podpredseda vlády Slovenskej republiky a minister financií 	Ministerstvo hospodárstva Slovenskej republiky
Pavol Rusko, podpredseda vlády Slovenskej republiky a minister hospodárstva	

Žilina, ....................... 2004	

________________________________	
Mesto Žilina
Ján Slota, primátor mesta	

Príloha č. 1
k Zmluve 
Záväzné podmienky poskytovania finančných prostriedkov zo štátneho rozpočtu na rok 2004

1.	Mesto Žilina je povinné viesť všetky poskytnuté finančné prostriedky na samostatných účtoch v banke, pričom výnosy z týchto finančných prostriedkov do momentu ich použitia v zmysle tejto Zmluvy sú príjmom štátneho rozpočtu.

2.	Výnosy z poskytnutých finančných prostriedkov podľa bodu 1 odvádza Mesto Žilina raz štvrťročne, na účet Ministerstva č. 7000115512/8180 vedený v Štátnej pokladnici, najneskôr do 10 dní po ukončení štvrťroka. 

3.	Mesto Žilina použije poskytnuté finančné prostriedky výlučne na účely, ktoré sú    určené v tejto Zmluve.

4.	Mesto Žilina je povinné pravidelne mesačne písomne informovať MH SR o použitých finančných prostriedkoch, o vecnom plnení účelu Zmluvy stanovenom v bode 3.1 tejto Zmluvy a jeho finančnej realizácii podľa tejto Zmluvy a zasielať mesačné finančné výkazy, preukazujúce použitie poskytnutých finančných prostriedkov podľa tejto Zmluvy, a to najneskôr do 20-teho. dňa kalendárneho mesiaca, ktorý nasleduje po kalendárnom mesiaci, v ktorom boli finančné prostriedky použité.

5.	Mesto Žilina je povinné pri používaní poskytnutých finančných prostriedkov zachovávať maximálnu hospodárnosť a efektívnosť.

6.	Mesto Žilina je povinné pri používaní prostriedkov poskytnutých v súlade s touto Zmluvou postupovať podľa zákona č. 523/2003 Z.z. o verejnom obstarávaní a o zmene zákona č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov.
7.	Mesto Žilina je povinné o použití prostriedkov štátneho rozpočtu účtovať podľa platných právnych predpisov. 

8.	Finančné prostriedky štátneho rozpočtu kvantifikované v bode 3.3 Zmluvy možno použiť len do konca rozpočtového roka 2004.  V prípade, že časť týchto finančných prostriedkov sa nepoužije do konca roka 2004, požiada Mesto Žilina MH SR najneskôr do 15.11.2004 o vykonanie príslušných krokov k ich presunu do rozpočtového roka 2005. V prípade, že nedôjde k presunu nepoužitých finančných prostriedkov do rozpočtového roka 2005, budú tieto vrátené Ministerstvu v termíne určenom MH SR.

9.	Porušenie podmienok použitia poskytnutých finančných prostriedkov sa bude kvalifikovať ako porušenie rozpočtovej disciplíny podľa zákona NR SR č. 303/1995 Z.z. o rozpočtových pravidlách v znení neskorších predpisov.

Bratislava, ....................... 2004	Bratislava, ....................... 2004	
________________________________	________________________________	
Ministerstvo financií Slovenskej republiky
Ivan Mikloš, podpredseda vlády Slovenskej republiky a minister financií 	Ministerstvo hospodárstva Slovenskej republiky
Pavol Rusko, podpredseda vlády Slovenskej republiky a minister hospodárstva	

Žilina, ....................... 2004	

________________________________	
Mesto Žilina
Ján Slota, primátor mesta	

Príloha č.2 
k Zmluve
Účel použitia prostriedkov poskytovaných podľa tejto Zmluvy 

 
Výdavky na regionálny rozvoj
 mesta Žilina v roku 2004 v tis. Sk	celkom	kapitálové	bežné	
organizačné zabezpečenie regionálneho 
rozvoja mesta Žilina:	5 550	0	5 550	
bilboardy:	185	0	185	
podpora pri nábore pracovnej sily:	688	0	688	
chartrové lety:	222	0	222	
kancelárske priestory:	25 761	6 000	19 760	
povolenia a oprávnenia:	3 238	0	3 238	
kurzy slovenského jazyka:	833	0	833	
parkovanie automobilov:	308	0	308	
hotelové ubytovanie:	4 967	0	4 967	
výkupy pozemkov:	14 800	14 800	0	
verejná doprava:	38 110	0	38 110	
školiace zariadenia: 	11 329	0	11 329	
podpora bývania /95 bytov/:	53 780	53 780	0	
rekreačné zariadenia:	15 943	15 943	0	
policajná stanica:	1 800	1 800	0	
požiarna stanica:	1 850	1 850	0	
zdravotnícke zariadenia:	20 637	20 637	0	
SPOLU	200 000	114 810	85 190	

Všetky sumy v tejto prílohe sú uvádzané v tis. Sk bez DPH.